정조 23년
己未五月初七日辰時上御誠正閣右承旨吏兵房承旨入侍大臣有司堂上惠堂兵曹判書吏曹參判京畿監司御史同爲入侍時行都承旨李集斗行右承旨南公轍同副承旨沈象奎記事官金啓溫李存秀洪奭周左議政李秉模右議政李時秀宣惠廳堂上鄭民始行兵曹判書金文淳京畿監司李在學有司堂上趙鎭寬徐龍輔李書九吏曹參判李祖承湖南暗行御史柳畊以次進伏訖秉模時秀等曰日間聖體若何上曰一樣矣秉模等曰寢睡水剌之節何如上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上曰俄聞於畿伯則漢南之雨大不及漢北云民事誠可憫矣秉模曰春牟則果多受損而畓農則注秧尙遠雨澤今雖稍閟於畓農則似無大害矣上曰昨年爲悶旱之餘故今年旱氣雖不至甚久而過費憂慮矣繡衣新從南土上來民情果何如耶畊曰四月十三臣在興德扶安之境遭大雨民以爲稍過矣伊後迄今旱暵而堤堰洑築多有貯水之故民情之待雨者專爲牟麥而然矣上曰畿湖則農形何如畊曰湖南則以五六日東風之故牟麥亦有失稔之慮畿邑則春牟雖多受損而卑隰汚下處則不甚爲害井泉亦不至皆涸矣上曰吏兵曹堂上持御史書啓卽爲回啓可也祖承曰此湖南暗行御史柳畊書啓也栍邑中興德縣監李趾光以年衰昏耗事多遺失營門所俵災結爲該色偸弄之數恰爲六十餘結兩次停退米合八百石而八十餘石稱以分給剩餘苟充吏還而渾停昨秋還上未捧米租以已捧樣磨勘窮春收捧還米執錢則每石或四兩四錢或二兩五錢還租執錢則每石或一兩七錢或一兩五錢或一兩徵納昨冬儲置米二百五十石營門作錢時稱以年久腐傷以米租高價代捧者充數移納而儲置米則元數自如還穀則自歸欠縮零錢則消瀜於該色收逋錢所捧以一兩式還分僅爲四百石至於賑政則饋粥或有淡濁之異給糧不無精麤之弊爲辭諸般犯科極爲可駭爲先罷黜其罪狀令該府拿問嚴勘何如上曰御史詳陳所聞可也畊曰本倅年紀衰邁前忘後失以今治政該郡奸猾輩流來之積逋難責其準捧矣秉模曰臣於此事有可以仰達者年前該倅以倉逋事報營因道啓自該府拿問勘罪而近來守令査發倉逋不思收殺之道惟以狀聞勘罪爲占便之方若此不已則査逋非難旣査之後更無可捧之日朝家法意豈容若是乎其時以使渠準捧之意稟啓蒙允仍爲招致以勿拘常例惟以準捧爲主設或由此被罪無敢退悔之意嚴飭以送蓋欲使摘發之守令準捧乃已以爲懲後之道而今此繡啓論列有逋還一條略綽計之則較諸年前所摘發之數已捧者似近於三分之二矣旣有當初面飭於該倅者故不敢不仰陳矣上曰卿言是矣爲先更限畢捧追後稟處勘罪可也出擧條祖承曰本道沿邑中益山郡守金箕南以俵災雖曰親執該色偸弄賑政可謂稍勤面任作奸大同米則該吏以錢預捧罪抵刑配末乃以官役米替當每石九兩三錢酌定疊徵數爲五十六石零倉穀之擅自執錢穀價之隨意高下還穀之太半虛殼俱係法外而至於不能檢束其子多干官政爲辭繡啓論列如此不可仍置於字牧之任爲先罷黜令該府拿問嚴勘何如上曰依爲之諸船現發無非可駭待其拿來嚴問捧口招以爲重繩之地可也出擧條祖承曰忠淸道沿邑中公州判官金箕應以孔道劇邑安詳爲治而聲名漸損於初到賑政則抄飢不均督稅則貧戶離境畢賑後宰牛設宴賣帖村人監賑校吏一時齊會而命妓給楮遍受錢帖於各人至有鄙瑣之謗爲辭雖是他道沿邑繡啓論列旣如此爲先罷黜其罪狀令該府拿問處之何如上曰依爲之出擧條祖承曰金溝縣令成鼎柱以俵災後猶有一結五十卜隱漏大同木價每疋以二兩九錢五分收捧以一兩七八錢貿取餘數不下一兩一二錢而莫察吏奸該色偸食結錢疊徵於元戶需米一斛所捧至於十七八斗之濫社壇修治亦欠敬謹爲辭而纔以賑口捐瘠事已有處分待其拿來一體嚴問定罪何如上曰依爲之出擧條祖承曰本道沿邑中咸悅縣監李寅采以貸錢於富民貿置米包準價發賣以償本錢剩米則補用賑資雖異立本跡涉料販爲辭亦爲罷黜何如上曰曾經道伯人各陳所見可也民始曰設賑時或有似此取剩補用之事且與還穀料理有異而但貸用富民之錢者有處事不審之失矣在學曰旣與還穀立本有異不可謂之犯科而私貸民錢至登繡啓則事面終涉未安矣龍輔曰事係補賑又無從他貸下之道則恐不必深非矣書九曰旣非還穀立本只爲貿米防稅餘補賑資而已則不必深非而至於貸用富民錢不如無是事矣上曰雖與擅弄還穀有間事旣現發拿問處之可也出擧條祖承曰栍邑中臨陂縣令李鍾淑以俵災捧還能得爲治之要而牛禁稍弛官庖依舊至有場市間屠販之弊爲辭治雖無疵旣犯禁令亦爲罷黜何如上曰管下守令之不有朝禁莫非道伯不能檢飭之致且況臨陂一邑之外更有倖逭之處則刑政徒歸斑駁當該道臣爲先從重推考更觀來頭奉法勤慢使之黜陟於考績可也出擧條祖承曰本道沿邑中礪山府使宋益休以家在咫尺略有鄙瑣之謗邑是兼營未盡緝盜之政火賊屢警詗捕不嚴爲辭忠淸道沿邑中稷山縣監韓復衍以聽信老校邑有兩倅之稱監色替行捧稅斛多濫雜之弊爲辭兩邑守令俱難仍置宋益休令該府拿問處之韓復衍罷黜何如上曰家近易受此謗除拜亦云屬耳兩倅等付之道臣更觀前頭治績而黜陟可也出擧條祖承曰栍邑中古阜郡守李邦億本道沿路守令察訪中務安縣監李弘源咸平縣監金箕憲靈光郡守朴聖泰茂長縣監李儒修扶安縣監金麟淳全州判官沈養之金堤郡守金相穆萬頃縣令李德鉉沃溝縣監鄭來百龍安縣監金東覽參禮察訪金麟采忠淸道沿路守令察訪中恩津縣監李義敎尼城縣監李性重天安郡守李魯在成歡察訪姜世鷹京畿沿路守令察訪中振威縣令尹應鉉華城判官金思羲迎華察訪李元膺廣州判官朴彬源果川縣監金綱或略褒而無特異之聞或少毁而無顯著之疵竝置之本道監司李得臣以金溝縣賑口捐瘠事旣有不敍之命且道臣體重亦置之其餘營將中軍邊將等令兵曹稟處何如上曰依爲之出擧條文淳曰卽伏見湖南暗行御史柳畊書啓則法聖僉使李膺福稅米捧上每委監色不無濫斛之弊以致民怨爲辭捧稅濫斛至有民怨者事極駭然爲先令該府拿問處之何如上曰依爲之出擧條文淳曰格浦別將金麗晃以松禁不嚴爲辭此時松政之疎忽極爲可駭罷黜何如上曰依爲之出擧條文淳曰全州營將白東運以境內竊發間多爲患爲辭災歲譏詗之政如是疎忽者宜有警責從重推考何如上曰依爲之出擧條文淳曰全州中軍權煥群山僉使趙雲衢黔毛浦萬戶金龍弼木浦萬戶林震澤公州營將兪碩柱公州中軍柳鎭曄俱無表異之蹟亦無顯著之疵竝置之何如上曰依爲之出擧條命書榻敎曰行吏曹判書洪良浩更爲牌招開政參判李祖承一體牌招仍敎秉模曰完伯則勘簿後當出代預爲另思可合之人好矣祖承等就座秉模曰卽見全羅道暗行御史柳畊書啓別單則其一右沿列邑昨年年事比諸再昨年固有間焉而聖念憧憧無請不從至有量宜俵災之命環一道幾萬生靈莫不歌咏聖澤而大抵俵災在精不在多當初道啓之加請固矣旣已準請之後又不如數加俵恐非稱停之道雖以停退言之尤甚之次邑各有分等三分一四分一亦有分數則兩次停退易致還簿之紊亂反啓奸吏之因緣此後則令廟堂申飭道臣無論災結停退務從精約停當狀請事也災政至重果能十分精審則廟堂豈或裁減而每因邑報之各有精濫轉致道啓之未盡稱停不免京外不相孚之歎至於停退則旣有朝家許停之分數今此兩次停退云云恐無是理大抵分數雖定一邑之中又有之次尤甚之面里故停退之際輒煩往復或不無如干出入於初定之石數繡單所論似指此等處而言矣雖然別加申飭不爲無助於日後災糴之政以此分付三南道臣何如上曰依爲之出擧條上曰俄見書啓中有道伯俵災事云云而該曹回啓獨爲遺漏甚做錯矣仍命書傳敎曰有國大政莫過於年分俵結而厚薄之說至登繡啓此而容私厥罪何居推而反隅則所謂邑分等亦安知無厚薄乎誠有是也湖南之民各因其倅之與道伯顔面厚薄而便苦係焉其爲孤負大矣當該道臣待其交龜上來令該府拿問該曹回啓之泛看此條不爲提奏者亦爲駭然當該堂上遞差又命書榻敎曰吏曹參判前望單子入之待下批牌招開政仍敎曰繡啓中靈光倅以鄕任之數易爲辭而政官泛看亦不請勘矣此是恩補亦云近瓜今日政內移作窠事分付秉模曰其一南民懶於爲農憚其服力不知注秧與種付之竝行而各收其利量宜勸課惟在守土之臣請令廟堂關飭該道加意付播事也付種注秧之彼此利害前後言之者非止一二而亦有農政冊子之謄布諸路者則營邑自可採用今不必更爲行會置之何如上曰依爲之出擧條秉模曰其一右沿一路荒田廢址之可以裁種楮竹處不爲不多而民不爲業者畏其官稅營納之竝侵初不欲栽種而至於楮田地非不足爲利甚博令廟堂更加關飭隨處栽植以資生業營卜定官徵稅一竝勿侵事也其一生漆之爲弊尤甚官用與營卜定必以生漆徵納於民所謂給價者有名無實便是白徵每當營卜定時一番策應則連阡之樹蕩然無餘漆安得不貴自今除非應用外皆以火漆卜定給價亦爲準數著爲恒式事也楮竹漆三種專爲節扇之用而節扇卜定聞自該道近已革罷云爾則此後道臣似不敢更爲開路道臣如此則檢飭列邑自有不令可行之道營邑旣無侵責之端則因民所利而勸其栽種亦可以不勞而成觀於三種之貴賤可驗營邑之勤慢至若生漆之弊卜定減除之後亦在不禁自禁之中以此分付何如上曰依爲之出擧條秉模曰其一井邑等七邑田稅輸納於法聖而七邑之距法聖近則百餘里遠爲二百里間涉黃龍之險川輒有渰溺之患民願擧切於捨遠而就近興德沙浦之距七邑遠則百餘里近爲三四十里而又是法聖漕船往來之路今若依願附近而領運如前以法聖爲定只於漕船過路同時離發則在法聖亦免七山乘危之勞豈可以鎭卒一時之失利不念七邑民同然之願乎合有變通事也長城高敞大同米間有變通而旋因流下浦口之爲弊多端法聖漕船之許久等待還爲依前竝納於法聖其後因故相臣金履素筵奏關問該道而弊端如右仍舊施行則今雖更問該道有難變通矣上曰右相之意何如時秀曰俄於閤外臣亦以難於變通爲言矣上曰戶惠堂亦陳所見可也鎭寬曰田稅事體甚重而漕倉設置亦久誠難以若而邑各自占便之說而有所輕議於變改之道且況沙浦有出浦之役法聖則船泊處所素稱便勝兩處分載恐非得計矣民始曰沙浦分載在漕倉有流下等待之弊大同之中間分載者今又竝輸於漕倉則今不可更議分載且田稅體重雖深峽之邑亦皆輸納於各漕倉則七邑田稅之分載恐難輕議矣秉模曰諸議別無異同置之何如上曰依爲之出擧條上曰今年漕船之一齊無事運泊誠年來所罕有三道之中畿境擧行最爲誠勤可見道伯檢飭之效而入畿境以後無弊領運多賴指路之功矣在學曰今年則風勢甚順故許多漕船皆能無事抵泊矣民始曰畿境則自交河豐德以後洋路歲歲變遷故非有土人之指路則雖船人之慣於水者亦不能知其路蓋安興以下大洋則雖係風力之順不順而畿境以後則多賴人力矣上曰以此爲成憲歲益無怠則可無近路臭載之慮豈不可幸乎秉模曰其一金堤等諸邑稅米必須京江船裝載每當捧稅之時船人輩來留該邑弊端不一符同監色不畏官長米色則點退斛上則厚捧災歲窮民誠爲矜悶請令該司嚴加禁斷事也舟橋司設置之後操束船人靡不用極如有憑藉作弊之事則直令該邑嚴治馳報則渠輩安敢復肆頑習守令亦豈可袖手旁觀而繡啓說弊又復如此各邑事誠極駭歎而其在京司事體不可以守令之恝視民隱任他船人之作弊令該司嚴飭各該邑此後犯科之船人直爲囚禁星火報來以爲捉來嚴棍仍卽拔去於船案使不得更爲接跡於稅運之地何如上曰依爲之曾聞以京司捧穀之高重船人藉此濫徵於民人云舟橋作隊之後船屬該司竝與濫捧之費區劃給代而船人作弊之弊付之該邑自斷嚴治則意謂公私官民之兩便矣近於繡啓有舟橋船人作弊之論列者事之痛駭孰甚於是欲令積弊快祛者豈可任其別弊之更出乎各邑守令等畏於舟橋司三字不卽自斷徵治之故有此船人之行惡此後雖升合米太若或濫徵而入於繡啓則船人痛繩依擧條施行當該不禁之守令亦爲嚴勘而又或吏奸莫察則其律尤加倍以此擧條添載於暗行御史齎去節目及禁府受敎而湖西船穀之以其再運小民受困云船人之愆期與濫捧之習亦爲禁斷一依湖南例事分付事目及受敎同爲添載可也出擧條仍敎文淳曰卿以該堂今適登筵招致領長嚴加團束此後則舟橋司船到泊後自畿營以該司船名色另爲措辭狀聞可也上曰今日欲以迎華驛戶事詢問卿等矣日勢已晩將竢後筵矣卿等姑爲退去也秉模曰繡啓別單多違格式書啓替書亦極未安御史柳畊推考何如上曰依爲之出擧條秉模等就座象奎曰新寧縣監南正和原情公事有依受敎律文勘放之命則今乃引用大明律厭避圖遞之律者大是不審該堂推考原草記還給使卽釐正之地何如上曰依爲之出擧條上曰吏判牌去來催促而亞銓雖已承牌待判堂去就開政事分付命書榻敎曰刑曹參議丁若鏞解由勿拘仍以前牌催促使之赴坐會推仍敎秉模曰再昨賓筵上下酬酢甚多故昨日取見注書所修筵本則霎時之間所能修納者字句間雖或有爽實處大體則可謂不錯一字誠奇矣承宣或有贊助乎象奎曰臣則初不問之矣上曰大抵洪奭周金啓溫記注之才雖古史官何以加之俄者批答之讀奏亦可見其敏贍矣命退諸臣以次退出